SET พรุ่งนี้ลงต่อ ตลาดวิตกปรับลดประมาณการกำไรบจ.
บล.เอเชีย พลัส มองแนวโน้มการลงทุนในวันพรุ่งนี้ (9 ก.ค.) ตลาดมีโอกาสที่จะปรับตัวลงได้ต่อ เนื่องจากวิตกการปรับลดประมาณการกำไร พร้อมให้กรอบการแกว่งไว้ที่ 1,460-1,478 จุด
8 ก.ค. 2558

นายประกิต สิริวัฒนเกตุ ผู้จัดการฝ่ายกลยุทธ์การลงทุน บล.เอเชีย พลัส เปิดเผยถึงตลาดหุ้นไทยวันนี้ (8 ก.ค.) ปรับตัวลงในทิศทางเดียวกับตลาดภูมิภาคที่ต่างอยู่ในแดนลบกันทั่วหน้า รับแรงกดดันจากตลาดจีนที่ปรับตัวลงแรง อันเนื่องมาจากแรงขายทำกำไรหลังจากที่ตลาดจีนร้อนแรงเกินไป
ส่วนตลาดบ้านเรามีแรงกดดันจากโบรกเกอร์ต่างชาติปรับลดประมาณการกลุ่มแบงก์ลงค่อนข้างมาก จากสมมติฐานอ้างอิงภาพรวมเศรษฐกิจในประเทศ ทำให้เกรงว่าหุ้นในกลุ่มอื่นน่าจะได้รับผลกระทบตามไปด้วย และยังมีความกังวลว่าโบรกฯ อื่นจะปรับลดประมาณการตาม ทำให้หุ้นในกลุ่มแบงก์ปรับตัวลงในวันนี้
ขณะที่กลุ่ม ICT มีแรงขายทำกำไรในวันนี้หลังจากวานนี้ปรับขึ้นตอบรับเรื่องการประมูล 4G ไปแล้ว ด้านกลุ่มพลังงานวิตกเรื่องการปรับลดประมาณการกำไร หลังจากที่มีการ Preview หุ้น PTTEP งวดไตรมาส 2/58 ออกมาค่อนข้างแย่ ส่งผลให้งบฯปี 58 ถูกปรับลดประมาณการกำไรลงไปมาก และหุ้น PTT อาจได้รับผลกระทบไปด้วย ดังนั้น จึงมีความเสี่ยงที่จะถูกปรับประมาณการภาพรวมกำไรของตลาดฯมีโอกาสจะถูกปรับลดลงไปอีก
แนวโน้มการลงทุนในวันพรุ่งนี้ (9 ก.ค.) ตลาดมีโอกาสที่จะปรับตัวลงได้ต่อ เนื่องจากวิตกการปรับลดประมาณการกำไร พร้อมให้กรอบการแกว่งไว้ที่ 1,460-1,478 จุด
 
ที่มา: สำนักข่าวอินโฟเควสท์